Azərbaycan Respublikasının Prezidenti İlham Əliyevin Qoşulmama hərəkatında çıxışı Qoşulmama hərəkatı Son Dünya müharibəsinin başa çatmasından sonra müstəmləkə sisteminin dağılması prosesi gücləndi. Dünyanın müxtəlif bölgələrindəki müstəmləkə ölkələrinin müstəqillik əldə etməsi nəticəsində “Üçüncü dünya ölkələri” yarandı. Bu dövlətlər “soyuq müharibə” nəticəsində yaranan hərbi-siyasi bloklara daxil olmadı. 1961-ci ildə Belqradda tərəfsiz dövlətlərin iştirakı ilə keçirilən konfransda əldə olunan razılığa əsasən “Qoşulmama hərəkatı” yarandı. Hərəkatın ideya bazası əvvəllər meydana gəlmişdi. Sonradan onun əsas prinsipləri işlənib hazırlanmışdı. Bu prinsiplərə bir-birinin ərazi bütövlüyünə və suverenliyinə hörmət; təcavüz etməmək; daxili işlərə qarışmamaq; bərabərlik və qarşılıqlı fayda; dinc birgəyaşayış məsələləri daxil idi. Bu hərəkat hazırda öz ətrafında 120-dək dövləti birləşdirir. Bu, BMT üzvü olan dövlətlərin təxminən üçdə ikisinə yaxındır. Müstəqillik əldə etdikdən sonra bütün dövlətlərlə bərabərhüquqlu əməkdaşlığa çalışan Azərbaycan Respublikası Qoşulmama hərəkatına üzv olduqdan sonra buradakı aktiv fəaliyyəti ilə seçilir. "Üçüncü dünya ölkələri" ifadəsinin yaranma səbəblərini araşdırın. |  | Regional münaqişələr Ayrı-ayrı regionlarda baş verən silahlı münaqişələr dövlətlərarası münasibətlərin gərginləşməsinə səbəb olurdu. Lakin bunların səciyyəvi cəhəti ondan ibarət idi ki, ABŞ və SSRİ bu və ya digər tərəfə yardım etməklə açıq qarşıdurmadan çəkinirdi. İsrail-Fələstin münaqişəsini və Vyetnam müharibəsini buna misal göstərmək olar. Müstəqillik əldə etdikdən sonra Vyetnam iki hissəyə parçalanmışdı. Şimalda kommunist rejimi, cənubda isə Qərb meyilli hökumət qurulmuşdu. 1965-ci ildə ABŞ Cənubi və Şimali Vyetnam arasındakı münaqişəyə hərbi müdaxilə etdi. Kommunist rejiminin nəzarətində olan ərazilər bombalanmağa başlandı. SSRİ Şimali Vyetnama kömək göstərdi. Müharibədə böyük itkilər verən ABŞ 1973-cü ildə qoşunlarını bölgədən çıxardı. Cənubi Vyetnam hökuməti süqut etdi. Ölkə kommunistlərin rəhbərliyi altında birləşdirildi. Vyetnam müharibəsindən fərqli olaraq, İsrail-Fələstin münaqişəsi nəinki öz həllini tapmayıb, hətta keçən müddət ərzində daha da genişlənib. Sizcə, regional münaqişələr dünya müharibəsinə çevrilə bilərmi? Fikrinizi əsaslandırın. Vyetnam müharibəsi