KOREYA İkinci dünya müharibəsindən sonra Koreyada yapon işğalına son qoyulsa da, ölkənin cənubu ABŞ, şimalı isə SSRİ tərəfindən işğal edildi. 1948-ci ildə ölkənin cənubunda ABŞ-nin fəal dəstəyi ilə Koreya Respublikası, şimalında isə SSRİ-nin kömək etdiyi və kommunistlərin hakim olduğu Koreya Xalq Demokratik Respublikası yaradıldı. 1950- 1953-cü illərdə bu dövlətlər arasında baş verən Koreya müharibəsi BMT-nin müdaxiləsi ilə beynəlxalq miqyas aldı, nəticədə Cənubi Koreya qalib gələrək müdaxiləçiləri öz ərazisindən çıxartdı. Koreyada yapon işğalına son qoyulduqdan sonra vahid dövlətin yaranmamasının səbəbi nə idi? 1960-cı illərin ortalarından başlayaraq Cənubi Koreyada həyata keçirilən islahatlar ölkənin müasir iqtisadi inkişafının - “Koreya möcüzəsi”nin əsasını qoydu. “Koreya möcüzəsi” özəlləşdirmə, iri yerli şirkətlərin himayə edilməsi, ölkəyə ABŞ və Yaponiya kapitalının daxil olması nəticəsində baş verdi və iqtisadi inkişaf sürətləndi. |  | Kim Çen İn Hazırda Koreya xalqı iki hissəyə bölünmüş tarixi vətənlərini birləşdirmək istəyir. Cənubi və Şimali Koreya dövlət başçıları arasında danışıqlar həyata keçirilsə də, son dövrdə Şimali Koreya rəhbərliyinin təcavüzkar siyasəti, nüvə sınaqları keçirməsi bölgədə və dünyada sülh üçün təhlükə yaratdığından bu məsələnin yaxın vaxtlarda həll olunması real görünmür. Azərbaycan və Koreya xalqlarının tarixində oxşar cəhəti müəyyən edin. ...Koreya müharibəsinin davam etməsini nə ABŞ, nə də Çin istəyirdi. Amma Stalin Koreya məsələsinin ABŞ-də böyük bir təzyiq yaratdığını gördüyü üçün müharibənin davam etməsi fikrində idi... ABŞ Hərbi Hava Qüvvələrinin geniş önləyici tədbirləri Çinin quru qoşunlarının fəaliyyətini məhdudlaşdırdığı üçün amerikalılar strateji səbəblərə görə qüvvələrini yetərincə artırmadılar. Bu isə Çinin inqilabçı əsgər yığını qarşısında Qərbin atəş zərbəsini zəiflətdi. Savaşın uzun və nəticəsiz olması H.Trumeni amerikalıların gözündən saldı və 1952-ci ilin noyabrında Duayt Eyzenhauer prezident seçildi. D.Eyzenhauerin seçkilərdə qalib gəlməsi yalnız xalq tərəfindən dəstəkləndiyi üçün deyil, sonu görünməyən bir savaşı dayandırmaq inamını da əks etdirirdi. Buna görə də D.Eyzenhauer sülh üçün addım atılmadığı təqdirdə nüvə silahlarından istifadə edəcəyini düşündüyünü açıqca bəyan etdi. Amma gərginlik 1953-cü ilin martında Stalinin ölümü nəticəsində azaldı. Çünki yeni rus hakim dairələri savaşın uzanması barədə diktatorla - xüsusilə də SSRİ-də varislik məsələsi qızışdığı zaman - eyni fikirdə deyildilər.