Ruzvelt 1937-ci ildə iqtisadi inkişafın bərpa olunduğunu hesab edərək “Yeni xətt” islahatlarını zəiflətmək qərarına gəldi. Lakin tezliklə iqtisadiyyat yenidən zəiflədi. Sənaye məhsulları istehsalı azaldı və işsizlik yenidən artdı. Bu tənəzzül ABŞ İkinci dünya müharibəsinə daxil olana qədər davam etdi. Yalnız müharibə nəticəsində hərbi sənaye üçün silah sifarişlərinin artması işsizliyin azalmasına səbəb oldu. F.Ruzveltin siyasətini müxtəlif sosial qrupların mənafeyi baxımından təhlil edərək ona münasibət bildirin. 1920-30-cu illərdə ABŞ təcridçilik siyasəti yürüdürdü. Bu siyasət ölkənin geosiyasi cəhətdən okean vasitəsilə Avropadan təcrid edildiyi üçün onun işinə qarışmamaqla əlaqələndirilirdi. Nəticədə ABŞ Millətlər Cəmiyyətinə daxil olmadı. F.Ruzveltin hakimiyyəti dövründə SSRİ ilə diplomatik əlaqələr quruldu. BÖYÜK BRİTANİYA Birinci dünya müharibəsi İngiltərə iqtisadiyyatında mühüm dəyişikliklər yaratdı. Hələ müharibədən əvvəl özünü göstərən iqtisadi böhranın təzahürləri daha da dərinləşdi. Müharibə dövründə ingilis mallarının ixracı əsaslı şəkildə azaldı, idxal isə artdı. İngiltərə xarici dövlətlərdən borc almağa məcbur oldu. Müharibə zamanı İngiltərə sənaye məhsulları üçün xarici bazarların çoxunu itirmişdi. Kömür, polad və toxuculuq kimi sənaye sahələri müharibədən sonra tənəzzülə uğradı və işsizliyin artmasına səbəb oldu. Böyük Britaniya borc verən ölkədən borc alan ölkəyə çevrildi. Bu isə vergilərin artırılmasına, inflyasiya (pulun dəyərdən düşməsi) və bahalılığa səbəb oldu. Sosial-iqtisadi çətinliklər ölkənin siyasi vəziyyətinə də mənfi təsir göstərirdi. Tez-tez hökumət böhranları baş verirdi. 1924-cü ildə ölkənin siyasi tarixində ilk dəfə Leyboristlər (işçi) partiyası hökumət təşkil etdi. Lakin sosial-iqtisadi problemlər tezliklə onların seçkilərdə məğlub olmasına səbəb oldu. 1926-cı ildə kömür sənayesində başlayan tətil tezliklə digər sənaye sahələrini də əhatə etdi. Bu, Böyük Britaniya tarixində ilk ümumi tətil oldu. |  | Azərbaycanda ilk ümumi tətil nə vaxt baş vermişdi? Böyük Britaniyada baş verən böhranla hansı oxşar və fərqli cəhətləri var idi? Böyük Britaniyada ən böyük partiyaya çevrilən Leyboristlər partiyası “Böyük böhran” dövründə iqtisadi problemləri həll edə bilmədi və 1931-ci ildə hakimiyyətdən düşdü. Yeni hökumət böhrandan çıxmaq üçün işsizlərə verilən maddi yardımı azaltdı. Yerli sənayeni qorumaq üçün xarici mallara qoyulan gömrük rüsumları isə artırıldı. Yerli sənayeni qorumaq üçün xarici mallara qoyulan gömrük rüsumlarının artırılması siyasəti necə adlanır? Böyük Britaniyada siyasi liderlər iqtisadçı alim Con Keynsin yeni ideyalarına məhəl qoymayaraq hökumətin müdaxiləsi olmadan böhranın aradan qalxacağına inanırdılar. Keyns iddia edirdi ki: • işsizlik həddindən artıq istehsaldan deyil, tələbin azalmasından qaynaqlanır; • tələb insanları magistral yolların və ictimai binaların tikintisinə cəlb etməklə artırıla bilər; • hökumət belə layihələri büdcə kəsirləri və ya borc hesabına olsa belə, maliyyələşdirməlidir. Hökumətin alimlərin məsləhətlərini nəzərə almamasını necə dəyərləndirirsiniz? Mülahizələrinizi nümunələrlə əsaslandırın. 1926-cı il. Böyük Britaniyada ilk ümumi tətil