Kommunistlərin “kapitalist” tədbirləri 1970-cİ illərin sonunda Çində hakimiyyətə gələn islahatçıların rəhbəri Den Syaopin “Mədəni inqilab”ın ağır nəticələrini aradan qaldırmağa başladı. Kommunist olmasına baxmayaraq, D.Syaopin iqtisadiyyatın inkişafı üçün kapitalist üsullarının tətbiq olunmasına şərait yaratdı. “Dörd modernləşmə” adlanan islahatlar nəticəsində kollektiv təsərrüfatlar ləğv edildi, torpaqlar kəndlilərə icarəyə verildi, azad ticarətə, xaricdən texnologiya gətirilməsinə və kapital qoyuluşuna Den Syaopin |  | imkan yaradıldı. Elm və texnologiya sahəsində müasir yenilikləri öyrənmək məqsədilə xarici universitetlərdə təhsil almaq üçün xeyli sayda tələbə göndərildi. Bu islahatlar nəticəsində bir sıra xarici şirkətlər Çində istehsalat müəssisələri açmağa başladı, sənaye istehsalı sürətlə artdı və həyat səviyyəsi yüksəldi. D.Syaopinin islahatları təkcə Qərb kapitalının ölkəyə daxil olmasına yox, həmçinin demokratik siyasi düşüncənin də inkişafına şərait yaratdı. Nəticədə Çin Kommunist Partiyasının insan hüquqlarını və siyasi azadlıqları məhdudlaşdırması açıq şəkildə tənqid edilməyə başlandı. 1989-cu ildə tələbələr demokratiya və insan hüquqları tələbləri ilə Pekinin Tyananmen meydanında kütləvi nümayişlər keçirdilər. ÇXR hakim dairələri nümayişləri ordu tərəfindən amansızcasına yatırdıqdan sonra siyasi düşüncə azadlığını məhdudlaşdıraraq media üzərində dövlət nəzarətini artırdı. Böyük Britaniya Nankin müqaviləsinə görə icarəyə götürdüyü Honkonqu 1997-ci ildə Çinə qaytardı. Lakin Böyük Britaniya və Çin arasında razılığa əsasən Honkonq 2047-ci ilə kimi xüsusi idarəetmə statusunu saxlayacaq, Çin həmin vaxtadək yalnız Honkonqun müdafiə və xarici siyasət məsələlərini həll edəcək. Hazırda əhalisinin sayına görə dünyada ikinci yeri tutan Çində iqtisadiyyat və xarici ticarət inkişaf etsə də, insan hüquqları və siyasi azadlıqlar hələ də məhdudlaşdırılır. Bu özünü daha çox uyğur türklərinə qarşı milli ayrı-seçkilik siyasətində göstərir.

Tyananmen meydanı