Mərkəzi Asiya və Qazaxıstan Müharibədən sonra təbii resursları və coğrafi mövqeyinə görə Mərkəzi Asiya və Qazaxıstanın SSRİ üçün əhəmiyyəti daha da artdı. Sənayenin və kənd təsərrüfatının inkişafına diqqət artırıldı. Lakin bölgəyə, əsasən, SSRİ-nin xammal mənbəyi (neft, təbii qaz və pambıq) kimi baxılırdı. XX yüzilliyin 80-ci illərində SSRİ iqtisadiyyatında dərinləşən böhran bölgədə də özünü göstərirdi. Yenidənqurma xəttinin ilk fəsadları Qazaxıstanda özünü büruzə verdi. Qazaxıstana milliyətcə rus olan rəhbərin təyin edilməsi narazılığı artırdı. Narazılıq zor gücünə yatırılsa da, sovet rəhbərliyi güzəşt etməyə məcbur oldu. Sovet İttifaqının rəhbərliyi bölgədə milli azadlıq hərəkatını zəiflətmək üçün ənənəvi etnik münaqişələr törətmək siyasətindən istifadə etdi. 1989-cu ildə Özbəkistanda İkinci dünya müharibəsindən sonra buraya deportasiya edilmiş Ahıska türklərinə qarşı terror və talanlar törədildi. Onların bir çoxu qardaş Azərbaycana pənah gətirdi. SSRİ-nin süqutundan sonra |  | bölgədə müstəqil türk dövlətləri - Qazaxıstan, Özbəkistan, Türkmənistan və Qırğızıstan yaradıldı. Müasir dövrdə Azərbaycan və Türkiyə ilə birlikdə Qazaxıstan, Özbəkistan, Qırğızıstan və Türkmənistan Türk Dövlətləri Təşkilatında birləşmişlər. Macarıstan və Şimali Kipr Türk Respublikası isə təşkilatda müşahidəçi statusa malikdir. Bu, türk dövlətləri arasında siyasi, sosial-iqtisadi və mədəni əlaqələrin genişlənməsində mühüm rol oynayır. Türk Dövlətləri Təşkilatının yaranmasının əhəmiyyətini necə dəyərləndirirsiniz? İkinci dünya müharibəsi dövründə SSRİ tərkibində olan bir çox türk xalqları - Krım tatarları, Ahıska türkləri, qaraçay və balkar türkləri deportasiyaya məruz qaldılar. Stalinin ölümündən sonra onlara bəraət verildi və bəzilərinin milli muxtariyyəti bərpa edildi. Volqaboyu türk respublikaları - Tatarıstan və Başqırdıstan hazırda Rusiya Federasiyasının tərkibində muxtariyyət statusuna malikdir.

Türk dövlətləri təşkilatının zirvə görüşü