Kütləvi mədəniyyət: radio və filmlər 1920-ci illərdə dünyada radiodan istifadə genişləndi. Eyni zamanda radioların kütləvi istehsalına başlandı. Radio və kinodan siyasi təbliğat məqsədilə də istifadə edilirdi. Hitler deyirdi: “Maşınlar, səsli filmlər və simsiz rabitə olmasaydı, nasizmin qələbəsi də olmazdı”. Radio kütlələrə təsir etmək üçün böyük imkanlar yaradırdı. Hitlerin alovlu nitqlərinin geniş kütlələrə çatdırılması üçün nasist rejimi istehsalçıları ucuz radiolar istehsal etməyə çağıraraq radioya qulaq asmağı təşviq edirdi. Kinonun da təbliğat potensialı var idi. Kinonun “kütlələrə təsir etmək üçün ən müasir və elmi vasitələrdən” biri olduğuna inanan nasistlər Təbliğat Nazirliyində xüsusi kino şöbəsi yaratdı. Kinofilmlər kütləvi əyləncənin mühüm yeni formasına çevrilməyə başladı. Məşhur sovet rejissoru Sergey Eyzenşteynin “Potyomkin zirehli gəmisi” filmi dünya kinosunun ilk incilərindən biri idi. 1920-30-cu illər kino tarixində səsli filmlərə keçidlə səciyyəvidir. Sergey Eyzenşteyn |  | SSRİ-də 20-ci illərin sonu - 30-cu illərin əvvəllərində inzibati-amirlik sistemi şəraitində Stalinin şəxsiyyətinə pərəstiş mədəniyyətə də öz dərin təsirini göstərdi. Mədəniyyətin bütün sahələri partiya və dövlət orqanlarının nəzarətində idi. İncəsənətin müxtəlif sahələri üzrə vahid təşkilatlar yaradıldı. Sosialist realizmi sovet ədəbiyyatı və incəsənətində yeganə düzgün metod hesab olundu. Bu metod bədii yaradıcılığı unifikasiya (vahid şəklə salma) edirdi. Mədəniyyətin inkişafına siyasi sistemin təsirlərini dəyərləndirin.