1870-ci ildə şəhər özünüidarəsini yaratmaq məqsədilə “Şəhər əsasnamə”si təsdiq edildi. Daşınmaz əmlakı olan bütün təbəqələrin nümayəndələri Şəhər Dumasına seçkilərdə iştirak hüququ qazandı. Şəhər özünüidarə orqanlarına yerli vergi rüsumlarını müəyyən etmək səlahiyyəti verildi. II Aleksandr |  | 1864-cü ilin məhkəmə islahatına görə məhkəmələr bütün təbəqələrdən olan andlı iclasçıların iştirakı ilə açıq keçirilməli idi. Hakimlərin seçilməsi və məhkəmələrin hökumətdən asılı olmaması ölkədə hüquq sisteminin möhkəmləndirilməsinə xidmət edirdi. Bu, burjua islahatları içərisində ən ardıcılı idi. 1874-cü ildə keçirilən hərbi islahata əsasən ümumi əsgəri mükəlləfiyyət tətbiq olundu. Hərbi xidmət müddəti azaldılır, 21 yaşa çatan və hərbi xidmətə yararlı olan bütün kişilər orduya çağırılırdı. İslahatlar təhsil sahəsindən də yan keçmədi. Ali tədris müəssisələrinə geniş muxtariyyətin verilməsi və tam orta təhsil verən gimnaziyaların açılması bu sahədə mütərəqqi addımlar oldu. XIX yüzilliyin 60-70-ci illərində Rusiyada həyata keçirilən burjua islahatlarını təhlil edin. Qafqazın işğalı XIX yüzilliyin əvvəllərində Rusiya Qafqazın işğalına böyük əhəmiyyət verirdi. 1801-ci ildə Şərqi Gürcüstanın Rusiyaya birləşdirilməsi Cənubi Qafqazın işğalında ilk addım oldu. Rusiyanın apardığı işğalçılıq siyasəti Osmanlı imperiyası və Qacarlar dövləti ilə müharibələrə səbəb oldu. Nəticədə qalib gələn Rusiya 1829-cu ildə Cənubi Qafqazın işğalını başa çatdırdı. Qafqazdakı rus qoşunlarının komandanı tərəfindən idarə edilən ərazilərdə hərbi müstəmləkə rejimi tətbiq edildi. Türk-müsəlman xalqları dini və milli zülmə məruz qaldı. Osmanlı imperiyasından və Qacarlar dövlətindən ermənilərin kütləvi şəkildə köçürülüb Azərbaycan torpaqlarında yerləşdirilməsi çarizmin burada həyata keçirdiyi müstəmləkəçilik siyasətinin tərkib hissəsi idi. Bu vəziyyət Cənubi Qafqazda yaşayan əhalinin say və milli tərkibində dəyişikliyə səbəb olmaqla yanaşı, gələcəkdə azərbaycanlılara qarşı soyqırımı və etnik təmizləmə siyasətinin həyata keçirilməsinin əsasını qoydu.