17 | AMERİKA BİRLƏŞMİŞ ŞTATLARI "Ədalətli xətt”, “Yeni hüdudlar”, “Uotergeyt hadisəsi”, "Reyqanomika”, 11 sentyabr terroru

Dünya müharibəsinin nəticələri İkinci dünya müharibəsinin ABŞ üçün bir sıra sosial-iqtisadi nəticələri oldu. O, dünyanın ən varlı ölkəsinə çevrildi. Ölkə iqtisadiyyatı inkişaf etdi. Dünya qızıl ehtiyatının yarıdan çoxu ABŞ-nin əlində cəmləndi və əsas iqtisadi güc mərkəzi oldu. Nüvə silahına malik olan ABŞ fövqəldövlət idi. Müharibə zamanı onun ərazisində hərbi əməliyyatların getməməsi iqtisadi inkişafına müsbət təsir göstərdi. Müharibədən sonra ABŞ-nin inkişafını şərtləndirən amilləri sadalayın. |  | 1945-ci ildə F.Ruzveİt vəfat etdikdən sonra prezident vəzifəsini Harri Trumen icra etməyə başladı. Onun irəli sürdüyü “Ədalətli xətt” adlı proqramda orduda olanların tərxis olunaraq işlə təmin edilməsi və iqtisadiyyatın dinc bərpa dövrünə qədəm qoyması nəzərdə tutulurdu. Lakin istehsalın aşağı düşməsi nəticəsində ölkəni tətil hərəkatı bürüdü. Həmkarlar ittifaqları üzərində dövlət nəzarətini gücləndirmək məqsədilə ABŞ konqresi 1947-ci ildə Taft-Xartli qanununu qəbul etdi. H.Trumen islahatlar xəttini davam etdirdi. Minimum əmək haqqı artırıldı, sosial müdafiə sistemi genişləndirildi və ucuz mənzillərin tikilməsinə başlanıldı. Bunun nəticəsində bazar iqtisadiyyatı şəraitində vətəndaşlara müəyyən sosial təminat və maddi rifah təmin edən “firavanlıq dövləti” təşəkkül tapdı. Dövlət aparatında da islahatlar aparıldı.

1947- ci il. ABŞ-də Taft-Xartli qanunu əleyhinə nümayiş