1 | AMERİKA BİRLƏŞMİŞ ŞTATLARI Tomas Cefferson, Avraam Linkoln, vətəndaş müharibəsi, “Böyük dəyənək”

ABŞ XIX yüzilliyin birinci yarısında Amerika Birləşmiş Ştatları yarandığı vaxtdan hakimiyyətin əsas diqqəti onun ərazi bütövlüyünün qorunmasına və dövlət müstəqilliyinin möhkəmləndirilməsinə yönəlmişdi. Buna görə də Avropa dövlətləri ilə normal münasibətlərin saxlanılmasına xüsusi önəm verilirdi. Avropa dövlətləri arasında baş verən müharibələrdən kənarda qalması ABŞ-nin iqtisadi-siyasi inkişafını təmin etdi. Qitədə rəqibinin olmaması ona ərazisini genişləndirməyə şərait yaratdı. Hərbi xərclərin azlığı, faydalı qazıntılarla zəngin və münbit torpaqların mövcudluğu ABŞ-nin inkişafını şərtləndirən əsas amillərdən idi. Bu isə Avropadan mühacir axınının artmasına səbəb oldu. ABŞ-nin coğrafi mövqeyinin onun iqtisadi inkişafına hansı təsirləri var idi? Tomas Ceffersonun prezidentliyi dövründə (1801-1809) dövlətin möhkəmləndirilməsi üçün əhəmiyyətli tədbirlər həyata keçirildi. Seçkilərdə iştirak üçün əmlak senzi ləğv olundu, qərbdəki boş torpaqların məskunlaşdırılması geniş vüsət aldı və ölkəyə qul gətirilməsi qadağan olundu. T.Ceffersonun hakimiyyəti illərində həyata keçirilən tədbirləri dövr baxımından qiymətləndirin. |  | Tomas Cefferson Tomas Cefferson ABŞ-nin "İstiqlaliyyət Bəyannaməsi" nin əsas müəllifi, ilk Dövlət katibi və 3-cü prezidenti olmuşdur. Onun prezidentliyi dövründə ABŞ Fransadan Luiziananı satın alaraq öz ərazisini əhəmiyyətli dərəcədə genişləndirmişdir. Maraqlıdır ki, o, bir vaxtlar B.Franklindən sonra ABŞ-nin Fransadakı səfiri vəzifəsində çalışmışdır. Görünür, bu fakt Fransa imperatoru Napoleon Bonapartla Luiziana məsələsində razılığa gəlməkdə müəyyən qədər rol oynamışdır. T.Cefferson təsviri Raşmor dağında əks olunan dörd ABŞ prezidentindən biridir. O, tarixdə 100 ən çox öyrənilmiş şəxsiyyət siyahısına daxil edilmişdir. Tomas Ceffersonu tarixi şəxsiyyət kimi dəyərləndirin.