3 | ALMANİYA VƏ İTALİYA Almaniya ittifaqı, Otto fon Bismark, Almaniya imperiyası, Üçlər ittifaqı, İtaliyanın birləşdirilməsi

Almaniya XIX yüzilliyin birinci yarısında XIX yüzilliyin əvvəlində feodal qaydalarının hökm sürdüyü Almaniyada siyasi dağınıqlıq mövcud idi. Vyana konqresində alman dövlətlərindən ibarət Almaniya ittifaqı təşkil edildi. İttifaqa daxil olan ən güclü dövlətlər - Prussiya və Avstriya arasında ağalıq uğrunda mübarizə gedirdi. Bu çəkişmələr Almaniyanın vahid dövlətdə birləşdirilməsinə mane olurdu. Almaniyada torpaqların çoxu təsərrüfatını feodal qaydaları ilə idarə edən mülkədarların əlində cəmləşmişdi. Ancaq bəzi təsərrüfatlarda muzdlu əmək tətbiq olunur, emal müəssisələri yaradılırdı. Kapitalizm yolu ilə inkişaf edən belə müəssisə və təsərrüfatlar, əsasən, Fransa ilə sərhəd bölgələrdə yerləşirdi. Feodal qaydalarının mövcudluğu isə ümumilikdə ölkənin inkişafını ləngidirdi. Çoxlu daxili gömrükxanaların olması ölkə ərazisində ticarəti çətinləşdirirdi. 1834-cü ildə Avstriya istisna olmaqla, Almaniya ittifaqında gömrük rüsumlarının ləğv edilməsi inkişafa təkan verdi. Lakin siyasi pərakəndəlik, müxtəlif pul, ölçü və çəki vahidlərinin olması iqtisadiyyatın inkişafına mane olurdu. Almaniyanın siyasi və iqtisadi inkişafına mane olan amilləri müəyyənləşdirib cədvəl şəklində təqdim edin.
Siyasi inkişafa mane olan amillər | İqtisadi inkişafa mane olan amillər
|  | İqtisadi böhran nəticəsində əhalinin vəziyyətinin ağırlaşması 1848-ci ildə Almaniyada inqilabın başlanmasına səbəb oldu. İnqilabın başlıca məqsədi ölkənin siyasi birləşdirilməsi və feodal qaydalarının ləğv edilməsi idi. İnqilabi qüvvələrin təzyiqi nəticəsində ümumalman parlamenti fəaliyyətə başladı. Deputatların əksəriyyəti vahid Almaniya imperiyasının yaradılması ideyasını irəli sürdü. Prussiya və Avstriya arasındakı ziddiyyətlər bu ideyanın həyata keçirilməsinə mane oldu. 1849-cu ildə alman dövlətlərində inqilabi qüvvələr əleyhinə fəaliyyətin güclənməsi və ümumalman parlamentinin qovulması ilə inqilab məğlubiyyətə uğradı. İnqilabın əsas nəticəsi Prussiyada konstitusiyanın qəbul edilməsi oldu. Nə üçün Almaniyada 1848-1849-cu illər inqilabının əsas məqsədlərindən biri vahid dövlətin yaradılması idi? Frankfurt-Mayn parlamentinin açılışı