Marşal planı ilə bağlı Almaniyada nümayiş

"Soyuq müharibə"nin başlanması İkinci dünya müharibəsindən sonra qalib dövlətlər arasında ziddiyyətlər baş verdi. Bunun əsas səbəbi SSRİ-nin öz ərazilərini genişləndirmək siyasəti idi. Onun Türkiyədən ərazi tələb etməsi və İranın şimalında (Cənubi Azərbaycanda) möhkəmlənmək cəhdləri Qərb dövlətləri tərəfindən narazılıqla qarşılandı. ABŞ-də səyahətdə olan U.Çörçillin Fulton şəhərindəki çıxışı “Soyuq müharibə”yə ilk çağırış oldu. O, çıxışında narahatlıqla Avropa qitəsinin üzərinə “dəmir pərdə” endiyini, Mərkəzi və Şərqi Avropa ölkələrinin SSRİ-nin nəzarəti altına keçdiyini və kommunist təhlükəsinin get-gedə böyüdüyünü bildirdi. Trumen və Çörçill SSRİ-nin qarşısının alınmasında əsas rolun ABŞ-nin üzərinə düşməsi fikrində yekdil idilər. Türkiyə və Yunanıstanda artan sovet təsirini aradan qaldırmaq məqsədilə Trumen doktrinası qəbul edildi. Hər iki ölkəyə ABŞ tərəfindən maliyyə yardımı edildi. Bunun ardınca ABŞ-nin Qərbi Avropa ölkələrinə böyük məbləğdə maliyyə yardımını nəzərdə tutan Marşall planı qəbul edildi. Bununla da Avropanın parçalanması faktı qaçılmaz oldu. Qitədəki qütbləşmə Almaniyanın taleyinə təsir göstərdi. SSRİ tərəfindən Qərbi Berlinin mühasirəyə alınması Qərb dövlətlərinin öz işğal zonalarını birləşdirmələrinə səbəb oldu. Nəticədə ölkə ərazisində müxtəlif iqtisadi inkişaf yolunu seçən iki dövlət - AFR və ADR meydana gəldi. Berlinin blokadası Qərb dövlətlərinin hərbi cəhətdən təşkilatlanmasının zəruriliyini |  | ortaya qoydu. Onlar ABŞ-nin rəhbərliyi ilə qərargahı Brüssel şəhərində yerləşən NATO-nu yaratdılar. ABŞ və müttəfiqləri sosialist ölkələri əleyhinə sürətlə silahlanma yoluna qədəm qoydu. "Soyuq müharibə"nin başlanma səbəblərini müəyyən edin. Qütbləşmənin dərinləşməsi İkinci dünya müharibəsinin sonlarında Sovet İttifaqı tərəfindən işğal olunan Mərkəzi və Şərqi Avropa ölkələrində kommunist rejimi bərqərar oldu. ABŞ-nin gələcəkdə müttəfiqlərinə çevriləcək Avropa ölkələrinə maliyyə yardımına cavab olaraq sosialist ölkələrinin əksəriyyətini birləşdirən Qarşılıqlı İqtisadi Yardım Şurası (QİYŞ) yaradıldı. SSRİ-də atom bombasının uğurla sınaqdan keçirilməsi ilə ABŞ-nin bu sahədə ağalığına son qoyuldu. Çində baş verən vətəndaş müharibəsi nəticəsində kommunist rejiminin qurulması ilə sosialist cəbhəsi daha da genişləndi. 1955-ci ildə SSRİ başda olmaqla Avropanın sosialist ölkələrinin iştirakı ilə Varşava Müqaviləsi Təşkilatı yaradıldı. Sosialist ölkələrinin iqtisadi və siyasi inteqrasiyası nə ilə nəticələndi?