1920-ci il. Fransa

FRANSA Avropanın digər dövlətləri kimi, Fransa da müharibədən sonra çətinliklərlə üzləşdi. Ölkə ərazisinin böyük hissəsinin döyüş meydanına çevrilməsi və müharibədə çoxsaylı gənc nəslin həlak olması sosial-iqtisadi problemlər yaratdı. Müharibə kənd təsərrüfatına da zərər vurdu. İşçi qüvvəsi azaldı, səngərlər, minalar və mərmilər əkin sahələrini yararsız vəziyyətə saldı. Fransanın müharibədən sonra qarşısında duran ən böyük problemi II Qarabağ müharibəsindən sonra Azərbaycanın qarşısında duran problemlə müqayisə edin. Almaniyadan alınan təzminat, Elzas və Lotaringiyanın geri qaytarılması 1920-ci illərin ikinci yarısında iqtisadi inkişafa səbəb oldu. Digər ölkələrlə müqayisədə daha balanslaşdırılmış* iqtisadiyyata malik olduğu üçün Fransa “Böyük böhran”ın təsirlərini bir qədər gec hiss etdi.
★ | Balanslaşdırılmış iqtisadiyyat iqtisadiyyatın xüsusi sahəyə yönəlməyib, eyni zamanda müxtəlif sektorlar üzrə inkişafıdır.
"Böyük böhran"ın təsirlərini başqa ölkələrdən fərqli olaraq, Fransanın bir qədər gec hiss etməsinin səbəbini izah edin. |  | İqtisadi böhran tezliklə siyasi təsirlərə səbəb oldu. Siyasi xaos nəticəsində tez-tez hökumət dəyişikliyi baş verdi. Nəhayət, 1936-cı ildə solçu* partiyaların - sosialistlərin, radikalların və kommunistlərin koalisiyası əsasında Xalq Cəbhəsi hökuməti təşkil edildi. Bu hökumət ABŞ-dəki “Yeni xətt” siyasətinin nümunəsində işçilər üçün islahat proqramına başladı. Bu proqram işçilərə kollektiv müqavilə hüququ (həmkarlar ittifaqının işəgötürənlərlə əmək haqqı və iş saatları ilə bağlı danışıqlar aparmaq hüququ), sənayedə 40 saatlıq iş həftəsi, iki həftəlik ödənişli məzuniyyət və minimum əmək haqqı təminatı verdi. Lakin Xalq Cəbhəsi hökumətinin siyasəti böhranın yaratdığı problemləri həll edə bilmədi.
★ | Siyasətdə "sol" və "sağ" yönüm anlayışları Fransa burjua inqilabı zamanı siyasi qüvvələrin parlamentdə uyğun olaraq sağ, orta və sol yerlərdə yerləşdirilməsindən yaranmışdır. Solçular radikal inqilabi dəyişikliklərin tərəfdarı kimi tanınmışdır. Bura kommunistlər, sosialistlər, sosial-demokratlar və başqaları aiddir.